Omakotitalon pahoin tuhonneen tulipalon syy selviämässä - aiheuttajana todennäköisesti latauksessa ollut tasapainoskootteri
torstai 10.05.2018 klo 10:24
Tulipalo oli tuhoisa ja muodosti runsaasti savua. MIIKA VIRTA
Euran Tolppamäentiellä 28. huhtikuuta riehuneen rakennuspalon aiheuttaja on Satakunnan Kansan saamien tietojen mukaan suurella todennäköisyydellä selvinnyt.
Omakotitalossa syttynyt palo havaittiin lauantaina alkuillasta ja pelastuslaitos hälytettiin palopaikalle kello 18.30 jälkeen.
Palon aiheuttajaksi epäillään latauksessa ollutta tasapainoskootteria.
Lounais-Suomen poliisilaitos on suorittanut tapauksen johdosta palosyyntutkintaa, joka on edelleen kesken. Poliisilaitokselta vahvistetaan Satakunnan Kansalle, että tutkimusten tässä vaiheessa näyttää todennäköiseltä, että palo on syttynyt tasapainoskootterista. Poliisi ei epäile paloon liittyen rikosta.
Suomessa ja muualla maailmassa on tullut tietoon useita paloja, joiden epäillään syttyneen tasapainoskoottereista eli niin sanotuista leijulaudoista niitä ladattaessa. Turvallisuus- ja kemikaalivirasto (Tukes) on varoittanut, että laitteita olisi valvottava aina latauksen aikana.
Tulipalo aiheutti vakavia vahinkoja omakotitalolle. Pelastuslaitos sai noin tunnin kestäneiden sammutustöiden jälkeen palon hallintaan. Sammutus ja raivaustyöt jatkuivat kuitenkin pitkään iltaan saakka.
Vakavimmat vauriot palossa kärsi omakotitalon katto, joka paloi melkein koko alaltaan. Sammutusveden mukana tosin tuhoutuivat myös asuintilat. Henkilövahinkoja palossa ei tullut.
Pelastuslaitos sai palon nopeasti sammumaan. MIIKA VIRTA